Nicole Macé

Nicole Macé (født 17. mai 1931 i Paris, død 24. september 2011) var en norsk teater- og filmregissør samt forfatter, med opphav i Frankrike. 


== Biografi ==
Macé hadde utdannelse fra Paris og USA, da hun flyttet til Norge i 1953. I Norge arbeidet Macé også som lektor i fransk, journalist og teaterinstruktør.
I 1960-årene bemerket hun seg som leder av «Teaterverkstedet» ved Universitetet i Oslo. Macés instruktørdebut i Radioteatret var med Gilgamesj i 1967, opprinnelig satt opp på «Teaterverkstedet». Gjennom tre årtier satte hun opp langt over 100 hørespill for barn og voksne, deriblant Dialog om en reise (1975, improvisasjon for to skuespillere over en tekst av Henning Mankell), Hjula stansar på Rabben (1975, av Arnljot Eggen), Utkastelsen (1976, av Fredrik Skagen) samt Helge Hagerups spenningsserie Vennlig hilsen, Lucifer (seks deler, 1976). Sin største suksess fikk Macé med vinneren av Prix Italia, Måkespisere, av Cecilie Løveid. De samarbeidet også på Fødsel er musikk (1988) og Sapfokjolen (1998).
Hun var gift med filmregissør Knut Andersen siden 1965, og samarbeidet med ham om filmen Marikens bryllup (1972), hvor hun skrev manus og han hadde regi. Hun regisserte filmene 3 (1971) og Formynderne (1978). Hun laget også  kortfilmer og TV-programmer. 
Fra 1981 ga hun ut diktsamlinger, scenedramaer, romaner og essays. Hun fikk Riksmålsforbundets barne- og ungdomsbokpris i 1992 for ungdomsromanen Opp over Månefjellet. Macé har også skrevet hørespill, hvor hun dels jobbet med antikt mytestoff, sett i kvinneperspektiv.


== Bibliografi ==
Ariadne, min søster – diktsamling (1981)
Penelopes vev – skuespill (1981)
Minotaurus er død – skuespill (1982)
Gjennom ord og  byer – diktsamling (1983)
Ikke bry deg om krigen – roman (1987)
Nattmusikk for annen fiolin – roman (1991)
Høyt over månefjellet – ungdomsroman (1992)
Kongens døtre – roman (1993)
Syv dager i labyrinten – roman (1995)
Gudenes kokke : om kvinner, myter og mat – essay (1996)
Luftrøtter – diktsamling (1997)
Reise gjennom ukjent land – roman (1998)
Et oppdiktet liv – roman (2001)
I historiens gryte – essay (2006)


== Filmografi ==
Balladen om mestertyven Ole Høiland (1970) – assisterende regissør
3 (1971) – regissør
Marikens bryllup (1972) – manus
Det var en gang et fiskevær – dokumentarfilm om Nyksund, regissør
Formynderne (1978) – regissør, manus, etter Amalie Skrams romaner Professor Hieronimus og På St. Jørgen.


== Drama ==
Ekorn i bur – hørespill, NRK Radioteatret (produsert 1972)
Barnet, kvinnens mor – hørespill, NRK Radioteatret (produsert 1976, reprise 1976)
Penelopes vev – hørespill, NRK Radioteatret (produsert 1983)
Minotaurus er død – hørespill, NRK Radioteatret (produsert 1987)
En vise om brennevin – hørespill i to deler, dramatisering av Amalie Skrams Sjur Gabriel, NRK Radioteatret (produsert 1986)


== Priser ==
Riksmålsforbundets barne- og ungdomsbokpris 1992, for Opp over Månefjellet


== Referanser ==


== Litteratur ==
Hartenstein, Tilman: Det usynlige teatret: Radioteatrets historie 1926-2001, Oslo 2001, s. 209


== Eksterne lenker ==
(en) Nicole Macé på Internet Movie Database 
(no) Nicole Macé hos Sceneweb 
(sv) Nicole Macé i Svensk Filmdatabas 
(en) Nicole Macé hos The Movie Database